Георги Ангелов
В народното събрание

chitanka.info

Предлагам на тогова да откажем

народна пенсия.

Заслугите му считам недостатъчни:

две — три години уж бил ходил с Дякона

/днес близък с Левски всеки трети пише се/;

раняван бил в сражение със турците

/не уточнява как, къде. Свидетели?/;

спасявал знамена, спасявал селяни

от турските пълчища при погромите

/и тука не прилага доказателства/…

А за това, че дъщеря му — малката,

била пред гроба, че сина му някъде

в занданите затрили, че от охтика

жена му се споминала — възможно е!:

животът по начало е страдание,

а и не можем да помогнем всекиму.

Накратко, в заключение: молбата му

предлагам да отхвърлим, още повече,

че много остро съди ни просителят.

Не вас зачитам, пише, а България…

Но, господа,

не сме ли всички

българи?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.